Krista Uibu

Krista Uibu (sündinud 8. juunil 1966) on eesti haridusteadlane ning Tartu Ülikooli algõpetuse professor. 
Tema peamised uurimisteemad on õpetaja õpetamistegevuste ja -strateegiate mõju õpilaste keeleoskuste ja tekstimõistmise arengule, pedagoogiline sekkumine põhikoolis ning õppevara hindamine ja arendamine. 
Haridustee.
Uibu lõpetas 1989. aastal Tartu Ülikooli eesti keele ja kirjanduse õpetaja eriala, 2005. aastal sai ta sealsamas pedagoogika magistrikraadi ning 2010. aastal kaitses pedagoogika doktorikraadi teemal "Teachers’ Roles, Instructional Approaches and Teaching Practices in the Social-cultural Context" ("Õpetajate rollid, õpetamiskäsitlused ja -tegevused sotsiaal-kultuurilises kontekstis", juhendaja Eve Kikas). 
Ta on täiendanud oma õpetamis- ja teadustööoskusi Soomes Jyväskylä Ülikoolis ja Saksamaal Darmstadti Tehnikaülikoolis. 
Töökäik.
Krista Uibu töötas aastatel 1989–1995 Lähte Ühisgümnaasiumis ning 1996–2000 Hugo Treffneri Gümnaasiumi eesti keele ja kirjanduse õpetajana. 
Aastatel 2000–2006 oli ta Tartu Ülikooli õpetajate seminari eesti keele ja kirjanduse didaktika lektor, 2006–2009 Tartu Ülikooli haridusteaduskonna erakorraline teadur, 2009–2013 eesti keele ja kirjanduse lektor ning 2013–2014 eesti keele lektor. 
Uibu oli aastatel 2014–2018 Tartu Ülikooli haridusteaduste instituudi algõpetuse dotsent ning alates 2019. aastast on ta algõpetuse professor. 
Saavutused.
2007 Eesti e-Ülikooli konsortsiumi „Aasta e-kursus 2006” tiitel Humaniora valdkonnas kursusele "Akadeemilise teksti loomine" 
2014 I preemia Eesti Vabariigi Haridus- ja Teadusministeeriumi kasvatusteaduslike tööde riiklikul konkursil parima eesti keeles publitseeritud teadustöö Eesti Haridusteaduste ajakirja erinumbri "Õpetajakoolitus ja kõrgkoolipedagoogika" toimetamise eest 
2015 II preemia Eesti Vabariigi Haridus- ja Teadusministeeriumi kasvatusteaduslike tööde riiklikul konkursil võõrkeeles publitseeritud teadustööde/artiklite kategoorias artikli "Authoritative and authoritarian-inconsistent teachers' preferences for teaching methods and instructional goals" eest 
2015 Tartu Ülikooli aumärk eriti heade töösaavutuste eest 
2016 II preemia Eesti Vabariigi Haridus- ja Teadusministeeriumi kasvatusteaduslike tööde riiklikul konkursil eesti keeles publitseeritud teadustööde/artiklite kategoorias artikli "Õpetamistegevused ja õpilaste tekstimõistmine üleminekul esimesest kooliastmest teise astmesse" eest 
2018 I preemia Eesti Vabariigi Haridus- ja Teadusministeeriumi kasvatusteaduslike tööde riiklikul konkursil võõrkeeles publitseeritud teadustööde ja artiklite kategoorias töö "Beliefs about teaching held by student teachers and school-based teacher educators" eest 
Teadusorganisatsiooniline tegevus.
Uibu algatusel asutati 2013. aastal Eesti Haridusteaduste Ajakiri ja ta on siiani selle vastutav toimetaja. 2013. aastast on ta ka European Association for Research on Learning and Instruction (EARLI) liige ning 2017. aastast International Association for Research in L1 Education (ARLE) liige 
Ta on alates 2018. aastast Eesti Akadeemilise Pedagoogika Seltsi ja ajakirja Educare toimetuskolleegiumi liige. Lisaks on Uibu olnud Eesti Teadusagentuuri ja Eesti Akadeemilise Pedagoogika Seltsi kasvatusteaduslike tööde riikliku konkursi hindamiskomisjoni liige ning mitmete rahvusvaheliste konverentside korraldus- ning teaduskomitee liige.